Il-Kumitat tar-rappreżentanti permanenti (Coreper) tal-UE llum approva ftehim bejn il-Kunsill, irrappreżentat mill-Presidenza Bulgara, u l-Parlament Ewropew dwar miżuri ġodda biex l-infurzar tar-regoli tal-kompetizzjoni jikkonformaw mal-era diġitali u biex jiġu indirizzati l-prattiki illegali ta' kompetizzjoni Ir-regoli l-ġodda ser isaħħu l-kooperazzjoni bejn l-awtoritajiet nazzjonali għall-kompetizzjoni u l-Kummissjoni Ewropea, u ser ikunu mod effettiv biex ikun żgurat li fis-suq intern ma tiġix distorta l-kompetizzjoni libera u miftuħa. L-infurzar effettiv tar-regoli tal-kompetizzjoni huwa neċessarju biex il-konsumaturi jkunu mħarsa minn prattiki illegali ta' negozju li jżommu l-prezzijiet ta' oġġetti u servizzi għoljin b'mod artifiċjali. Fl-istess ħin, it-titjib fl-infurzar ser jiżgura li fl-Ewropa l-kumpaniji jikkompetu b'mod ġust, filwaqt li jippermettilhom jiġġeneraw il-ġid u joħolqu impjiegi. Emil Karanikolov, Ministru għall-Ekonomija tal-Bulgarija Spazju tassew komuni ta' infurzar tal-kompetizzjoni fl-Ewropa jipprovdi kundizzjonijiet aktar ekwi għall-impriżi li joperaw fis-suq intern u jnaqqas il-kundizzjonijiet mhux ugwali għall-konsumaturi. Id-distorsjoni ta' kompetizzjoni ddgħajjef il-fiduċja tal-konsumaturi fis-suq intern , inkluż fl-ambjent diġitali. Id-direttiva l-ġdida tipprovdi għodod aħjar għall-infurzar pubbliku tar-regoli tal-kompetizzjoni. Infurzar aħjar tar-regoli tal-kompetizzjoni Ir-regoli tal-UE tal-kompetizzjoni jiġu infurzati mill-awtorità nazzjonali tal-kompetizzjoni (NCAs) tal-istati membri b'mod parallel mal-Kummissjoni. L-NCAs u l-Kummissjoni flimkien jiffurmaw netwerk ta' awtoritajiet tal-kompetizzjoni, imsejjaħ Netwerk Ewropew għall-Kompetizzjoni, li jiżgura l-applikazzjoni tar-regoli tal-kompetizzjoni. Attwalment, minħabba d-differenzi fl-applikazzjoni ta' dawn ir-regoli, l-impriżi involuti fi prattiki antikompetittivi jistgħu jiffaċċaw eżiti differenti fil-proċedimenti, skont f'liema stat ikunu attivi. Pereżempju, f'xi każijiet l-impriżi jistgħu jevitaw multi billi sempliċiment jirristrutturaw. Skont ir-regoli l-ġodda, l-NCAs ser ikunu mgħammra aħjar biex jintebħu bi ftehimiet, deċiżjonijiet jew prattiki konċertati projbiti mil-liġi tal-kompetizzjoni u jwaqqfu kwalunkwe abbuż ta' pożizzjoni dominanti. Il-miżuri l-ġodda jipprovdu lill-NCAs strumenti komuni u setgħat ta' infurzar effettiv biex jiżguraw li jkollhom: l-indipendenza fl-infurzar tar-regoli antitrust tal-UE, mingħajr indħil li jirriskja l-imparzjalità tagħhom is-setgħat u r-riżorsi meħtieġa għall-ġbir ta' informazzjoni rilevanti dwar impriżi soġġetti għall-investigazzjoni, filwaqt li jkunu rispettati drittijiethom għal difiża għodod adegwati biex jimponu sanzjonijiet minħabba ksur programmi kkoordinati ta' klemenza li jħeġġu lill-kumpaniji jiżvelaw kartelli sigrieti billi japplikaw kriterji komuni għall-għoti ta' immunità jew tnaqqis fil-multi. Passi li jmiss Il-Kunsill u l-Parlament Ewropew mistennija jadottaw id-direttiva wara l-waqfa tas-sajf, u mbagħad tiġi ppubblikata fil-Ġurnal Uffiċjali tal-UE. Wara d-dħul fis-seħħ tad-direttiva, l-istati membri ser ikollhom sentejn biex jinkorporaw id-dispożizzjonijiet il-ġodda fil-liġi domestika tagħhom. Informazzjoni ġenerali Il-liġi tal-kompetizzjoni tal-UE għandha l-għeruq tagħha fl-artikoli 101 u 102 tat-trattat tal-UE: L-Artikolu 101 jipprojbixxi ftehimiet bejn operaturi tas-suq li joħonqu l-kompetizzjoni, bħall-ħolqien ta' kartell li jinvolvi ffissar tal-prezzijiet u/jew tqassim tas-suq. L-Artikolu 102 jipprojbixxi lil ditti li jkollhom pożizzjoni dominanti f'suq speċifiku milli jabbużaw minn dik il-pożizzjoni, pereżempju billi jitolbu prezzijiet inġusti, billi jillimitaw il-produzzjoni, jew billi jirrifjutaw li jinnovaw bi ħsara għall-konsumaturi. Fit-23 ta' Marzu 2017, il-Kummissjoni ppreżentat il-proposta sabiex l-awtoritajiet għall-kompetizzjoni tal-istati membri jkunu eżekuturi aktar effettivi tar-regoli antitrust tal-UE ("ECN Plus"). Il-Parlament Ewropew approva l-pożizzjoni tiegħu fis-sessjoni plenarja tat-13 ta' Marzu 2018. Il-Kunsill u l-Parlament kellhom tliet sessjonijiet ta' negozjati li wasslu għal ftehim politiku fit-30 ta' Mejju 2018.